Diákbeszámolók a 2013. márc. 09-én végzett közösségi szolgálatról

 Klubert Kristóf Ákos

2013. március 9-én önkéntes munkára mentünk a sátoraljaújhelyi Kazinczy Ferenc Általános Iskolába, ahol mozgássérülteknek szervezett olimpián segítettünk.

Mikor megérkeztünk, a szervező, Némethy Tímea beosztott mindenkit, hogy hol kell segítenünk a rendezvény lebonyolításában. Először regisztráltunk, majd mindenki ment a helyére.

Én Izsákkal a céllövészethez voltam beosztva. Felállítottuk a pályát, majd a főnökünk, Iván tamás elmondta, hogyan cseréljük a céltáblákat, és hogyan kezeljük a fegyvereket. A rendezvény közepe táján elkezdett esni az eső, ezért Izsákkal felállítottunk egy sátrat, majd az ebédkihordásban segítettünk. Ebéd után folytattuk a munkát. Később eredményhirdetés következett.

A program végén mi, az önkéntesek ott maradtunk, és elpakoltunk.

hasznos információkat szereztünk, és testközelből megismerkedtünk olyan emberekkel, akiknek nap mint nap nehézségekkel kell megküzdeniük.

Én nagyon élveztem az önkéntes munkát, és remélem, máskor is részt vehetek hasonló rendezvényen.

Galyas Ivett

Reggel 8 és 9 óra között a regisztráción voltam, ahol a versenyzőknek kellett kitölteniük egy jelentkezési lapot. Ezután a virágkötészetnél segítettem, ahol nagyon jól éreztem magam. Délben az ebédfelszolgálásban dolgoztam. Ez volt az a tevékenység, amiben minden önkéntes részt vett.

Ebéd után a ruhatárban segédkeztem, majd az üvegfestésnél szorgoskodtam. Amiben tudtam, segítettem, pl. kávét vittem a versenyzőknek, ha megkértek. Ezután kipakoltuk az ajándékokat.

Nagyon jól éreztem magam, és máskor is szívesen végzek hasonló önkéntes munkát.

Horváth Lívia

Reggel 8-tól 9-ig a ruhatárban voltam, 9 után a kislabda-dobásnál segítettem, majd a virágkötészetnél kapcsolódtam be a segítő munkába. Itt éreztem a legjobban magam, bár az üvegfestészet is tetszett. Az ebédkihordás gyorsan ment.

Nagyon jól éreztem magam, és szívesen segítenék bármikor az ilyen és hasonló rendezvényeken.

Mudray Betti Zita

A reggeli gyülekezőkor Tímea néni elmondta, hogy ki hova van beosztva. Én először a regisztrációnál voltam, utána virágokat kellett hármasával kötni, ebben Ivett is segített.

A megnyitó után következett a tánc, ami nagyon szép volt. Virágot osztottunk a néniknek, ebédosztásban segítettünk: össze kellett szedni az ebédjegyeket mindenkitől, majd kiosztani az ebédet, ezt követően a ruhatárban vigyáztam a kabátokra.

Jól éreztem magam, örülök, hogy segíthettem.

Kanalas Alexandra

Először eligazításon vettünk részt, ahol megtudtuk a napi feladatainkat. Elsőként a pogácsakiosztásban segítettem, majd később a recepción megkaptuk a kitűzőket, s elkezdődött a munka. A pogácsa és a víz kiosztását követően az asztalitenisznél segítettem: labdaszedő voltam. Rengeteg csodás eredmény született.

Déltől az egész csapatunk az ebédjegyek összeszedésében és az ebéd kihordásában segített. Én ezután a ruhatárban folytattam a munkát. Ezek mellett rengeteg érdekes tevékenységben vettem részt, hasznosan töltöttem a napot.

Szívesen segítettem ezen a különleges rendezvényen.

Lovász Roxána Dalma

A nap nagy részében Kanalas Alexandrával dolgoztunk együtt. majd én az üvegfestéshez kerültem. A festékek, minták, üveglapok kiosztásától kezdve segítettem a különböző színek, minták megkeresésében, a technika megmutatásában.

Ez volt az utolsó állomás a nap folyamán. Rengeteg dolgot tanultam ezen a napon, örülök, hogy ott lehettem és segíthettem.